Insinuandum est omnibus fidelibus futuris et presentibus quod Jocerannus de Choperia, laudantibus filiis suis Joceranno et |————| clerico, dedit Deo et sancte Marie de Firmitate et monachis ejusdem loci quicquid habebat in vaura que est inter capellam et Sanctam Helenam, in manu videlicet domni Lamberti, abbatis Cistercii, et domni Bartholomei, abbatis Firmitatis, et domni Guillelmi, abbatis de Maceriis. Hoc autem fecit predictus Jocerannus Firmitati, presente Jofrido de Bissei. Postea vero hoc ipsum cognovit coram Guillelmo, Cabilonis comite, et comitissa, Tiberto de Seniceo et Joceranno de Digonia. EXCOMMUNICATIO EPISCOPALIS. Ego Galterius, Dei gratia Cabilonensis episcopus, quod in hac carta continetur adquisitum attestor et ratum facio et firmum decerno, nullique prorsus deinceps concuciendum esse permitto. Et omnes qui contra illud venire temptaverint, auctoritate Dei omnipotentis Patris et Filii et Spiritus Sancti et sancte Dei genitricis Marie et beatorum apostolorum Petri et Pauli sanctique Vincentii martiris et omnium sanctorum et nostra auctoritate a gremio sancte matris ecclesie excommunico ut donec inde digne satisfaciant a sacratissimo corpore et sanguine Domini nostri Ihesu Christi alieni fiant. Fiat.